b'\n_START_ARTICLE_\nBiserica de lemn din Gro\xc8\x99\n_START_PARAGRAPH_\nBiserica de lemn din satul Gro\xc8\x99, apar\xc8\x9bin\xc4\x83tor municipiului Hunedoara, a fost construit\xc4\x83 \xc3\xaen anul 1931. Are hramul \xe2\x80\x9eSf\xc3\xa2ntul Ierarh Nicolae\xe2\x80\x9d. Nu figureaz\xc4\x83 pe lista nou\xc4\x83 a monumentelor istorice.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica \xe2\x80\x9eSf\xc3\xa2ntul Ierarh Nicolae\xe2\x80\x9d din satul Gro\xc8\x99 a fost construit\xc4\x83 \xc3\xaentre anii 1931-1935, \xc3\xaen timpul p\xc4\x83storirii preotului Simion Suciu; \xc3\xaen anul 1937, deputatul Constantin Bursan, cel mai mare ctitor de biserici ortodoxe din Rom\xc3\xa2nia, \xc3\xaei d\xc4\x83ruia unul dintre clopote. Arhitectura este inedit\xc4\x83 pentru l\xc4\x83ca\xc8\x99urile de cult din lemn din spa\xc8\x9biul hunedorean, anume, la un nucleu cruciform (compus dintr-un altar nedecro\xc8\x99at, poligonal, cu trei laturi, \xc8\x99i un naos p\xc4\x83trat, prev\xc4\x83zut cu dou\xc4\x83 abside laterale rectangulare), supra\xc3\xaen\xc4\x83l\xc8\x9bat printr-o turl\xc4\x83 central\xc4\x83 octogonal\xc4\x83, s-a racordat pronaosul, extins prin doi umeri laterali, suprapus de o clopotni\xc8\x9b\xc4\x83 patrulater\xc4\x83 scund\xc4\x83, cu foi\xc8\x99or deschis; \xc3\xaen dreptul unicei intr\xc4\x83ri apusene, a fost adosat un pridvor. La acoperi\xc8\x99 s-a folosit integral \xc8\x9bigla. Suprafa\xc8\x9ba exterioar\xc4\x83 a b\xc3\xa2rnelor a fost vopsit\xc4\x83 \xc3\xaen dou\xc4\x83 r\xc3\xa2nduri: 1973-1974 \xc8\x99i 2008. La interior a fost executat, \xc3\xaen anul 1982, un bogat decor iconografic, opera pictorului Mircea Bixa din Hunedoara, ajutat de fiul s\xc4\x83u Mircea. T\xc3\xa2rnosirea l\xc4\x83ca\xc8\x99ului s-a f\xc4\x83cut \xc3\xaen 1936. Doar recens\xc4\x83mintele ecleziastice ale anilor 1733 \xc8\x99i 1750, respectiv harta iosefin\xc4\x83 a Transilvaniei din 1769-1773, atest\xc4\x83 existen\xc8\x9ba unei \xc3\xaenainta\xc8\x99e a l\xc4\x83ca\xc8\x99ului actual.'